אורית גדיש

אורית גדיש (נולדה ב-31 בינואר 1951) היא יושבת ראש חברת הייעוץ הניהולי הבינלאומית ביין ושות' (Bain & Company).

==ביוגרפיה==
גדיש נולדה בחיפה לפנינה, אחות, ולאלוף-משנה פאלק גדיש (1922–2015, תעשיין, קצין ב"הגנה" וממקימי מערך השלישות בצה"ל). גדלה בצהלה ולמדה בבית הספר "תיכון חדש" בתל אביב. שירתה בצה"ל בלשכת סגן הרמטכ"ל עזר ויצמן. סיימה בהצטיינות את לימודי הפסיכולוגיה באוניברסיטה העברית בירושלים ואת לימודי ה-MBA בבית הספר למנהל עסקים של אוניברסיטת הרווארד. ב-1977 הצטרפה לחברת הייעוץ "ביין ושות'". מיט רומני, אחד המייסדים ומי שהוזעק ב-1991 להציל את החברה מהתמוטטות, התמנה ליו"ר והציע לגדיש להיות בפועל מספר 2 שלו. כעבור כשנתיים התפטר והביא למינויה ב-1993 ליושבת ראש החברה כדי שתמשיך לפתח את הרה-ארגון. גדיש הייתה האשה הראשונה שעמדה בראש חברת ייעוץ בהיקף ובגודל שכאלה (ביין ושות' היא אחת מ"מועדון" ה-"Big Three", כינוי לשלושת תאגידי הייעוץ האסטרטגי הגדולים בעולם במונחי ההכנסות והפעילות, יחד עם מקינזי ושות' ובוסטון קונסלטינג גרופ).

גדיש נחשבת למומחית בייעוץ ארגוני-עסקי והיא אורחת קבועה בוועידות הכלכליות החשובות - מוועידת דאבוס (הפורום הכלכלי העולמי) ועד ועידת העסקים הבינלאומית של ישראל. פרסמה מאמרים אחדים בכתב העת Harvard Business Review. בשנים 2004–2007 היא נכללה ברציפות ברשימה השנתית של "מאה הנשים החזקות בעולם" של מגזין "פורבס". ב-2007 זכתה ב"פרס מפעל חיים של נשים מנהיגות בתחום הייעוץ" מטעם המגזין "Consulting", ספינת הדגל של תחום הייעוץ המקצועי. הנרי קיסינג'ר אמר עליה: "הכרתי את אורית גדיש לא רק כמי שמוכנה להתייצב לבדה, כאשר היא נקראת לכך בתוקף הנסיבות, אלא כמי שעומדת איתן כמנהיגה בעלת עקרונות וכמי שנבדלת מעמיתיה בהיותה יועצת מושלמת בתחומי העסקים ועיצוב מדיניות."
 בהנהגתה הגיעה חברת "ביין ושות'" להכנסה גולמית שנתית של כשני מיליארד דולר ולפעילות ב-36 סניפים הממוקמים ב-26 מדינות. בדצמבר 2013, ושוב בינואר 2017 הציב אתר הקריירה האמריקני Glassdoor את החברה במקום הראשון ברשימת החברות הבינלאומיות האהובות על העובדים.

גדיש חברה בחבר הנאמנים של הפורום הכלכלי העולמי, שייסד ומנהל את ועידת דאבוס הבינלאומית. היא חברה במועצות מנהלים ובנשיאויות של גופים רבים אחרים, ובכללם חבר הנאמנים של MIT וחבר הנאמנים הבינלאומי של מרכז פרס לשלום.

==חיים אישיים==
גדיש נשואה לסופר הבריטי גרנוויל בייפורד.

אחותה, עורכת הדין טליה דולן-גדיש, היא היועצת המשפטית של מִנהל הכנסות המדינה.

== קישורים חיצוניים ==

* [https://books.google.co.il/books?id=0-wtDQAAQBAJ&pg=PA4&lpg=PA4&dq=orit+gadiesh+under+mitt+romney&source=bl&ots=43-3oePhxi&sig=c_UAJjA3-KBBlhrz1k2oKUL3cfg&hl=iw&sa=X&ved=0ahUKEwjNiKSzltzVAhXLiRoKHdoYCu4Q6AEIbDAN#v=onepage&q=orit%20gadiesh%20under%20mitt%20romney&f=false "לפני שהייתי יו"ר", Before I was CEO, Peter Vanham, Wiley, 2016, Chapter 1 ]
* [http://recanati.tau.ac.il/_arch/05/Limud/_Uploads/135ilana.doc סיכום הרצאת הפתיחה של אורית גדיש במושב מנהיגות עסקית חזון ומציאות]
* [http://www.forbes.com/lists/2005/11/GYK0.html Orit Gadiesh], באתר פורבס
* 
* 
* 
* [http://www.flickr.com/photos/worldeconomicforum/4315969070 אורית גדיש בוועידת דאבוס, 2010]
* [http://sloan.mit.edu/corporate/pdf/gadiesh%20.pdf אורית גדיש, ביוגרפיה באנגלית]
* 
* [http://video.foxbusiness.com/v/1416380190001/what-are-the-biggest-concerns-of-corporate-leaders אורית גדיש בכנס דאבוס, 2012]
* [http://www.youtube.com/results?search_query=orit+gadiesh%2C+chairman%2C+bain&sm=12 אורית גדיש בכנס הפורום הכלכלי הבינלאומי, סנט פטרסבורג, רוסיה, 2013]
* [https://publicvideos.ypo.org/orit-gadiesh-chairman-bain-and-company אורית גדיש בוועידה השנתית של ראשי קהיליית העסקים הבינלאומית YPO, סינגפור, 2018 (ריאיון ל-CNBC)]
* [https://www.bain.com/insights/davos-2019-challenges-of-globalization-orit-gadiesh-video אורית גדיש בשולי ועידת דאבוס, ינואר 2019]

==הערות שוליים==

קטגוריה:מנהלות אמריקאיות
קטגוריה:דירקטוריות ישראליות
קטגוריה:דירקטורים ישראלים
קטגוריה:אמריקאים ישראלים
קטגוריה:מהגרות מישראל לארצות הברית
קטגוריה:מהגרים מישראל לארצות הברית
קטגוריה:צהלה: אישים
קטגוריה:בוגרות תיכון חדש
קטגוריה:בוגרי תיכון חדש
קטגוריה:בוגרות האוניברסיטה העברית בירושלים
קטגוריה:בוגרי האוניברסיטה העברית בירושלים
קטגוריה:בוגרות בית הספר לעסקים של הרווארד
קטגוריה:בוגרי בית הספר לעסקים של הרווארד
קטגוריה:ישראליות שנולדו ב-1951
קטגוריה:ישראלים שנולדו ב-1951